Projekts

## LATVIJAS REPUBLIKAS MINISTRU KABINETS

2018.gada Rīkojums Nr.

Rīgā (prot. Nr. .§)

**Par Salacgrīvas ostas un priekšostas pārbūves akceptēšanu**

1. Ministru kabinets (adrese – Brīvības bulvāris 36, Rīga, LV-1520) ir izskatījis Salacgrīvas ostas pārvaldes (reģ. Nr. LV90000462446, adrese – Pērnavas iela 3, Salacgrīva, LV-4033) 2018.gada 9.janvāra iesniegumu Nr.1-11/005 par paredzētās darbības akceptu (turpmāk – iesniegums), tam pievienotos dokumentus un papildus iegūto informāciju.

2. Salacgrīvas ostas pārvaldes iesniegumā ir izteikts lūgums atbilstoši likuma „Par ietekmes uz vidi novērtējumu” 22.panta otrajai un piektajai daļai un Ministru kabineta 2015.gada 13.janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 76.4.apakšpunktam akceptēt paredzēto darbību – Salacgrīvas ostas un priekšostas pārbūves (ostas akvatorijas padziļināšana līdz -7m atzīmei, jaunu sauszemes teritoriju veidošana uz ziemeļiem no Ziemeļu mola un uz dienvidiem no pašreizējā Dienvidu mola, jauna Dienvidu mola izbūve, divu piestātņu izbūve, krasta stiprinājumu izbūve) akceptēšanu.

3. Pēc iesnieguma un tam pievienoto dokumentu izskatīšanas Ministru kabinets konstatē:

3.1. Salacgrīvas ostas pārvalde (iesniedzējs Administratīvā procesa likuma 25.panta izpratnē) ir norādījusi, ka tā ir realizējusi likumā „Par ietekmes uz vidi novērtējumu” noteikto procedūru, un tās ietvaros ir veiktas šādas darbības:

3.1.1. Salacgrīvas ostas pārvalde 2013.gada 12.jūnijā iesniedza iesniegumu par sākotnējas ietekmes uz vidi novērtējuma procedūras piemērošanu Valsts Vides dienesta Valmieras reģionālajā vides pārvaldē (turpmāk - Valmieras RVP) un Vides pārraudzības valsts birojā (turpmāk – VPVB), kā arī informēja par to Dabas aizsardzības pārvaldi. Ņemot vērā paredzētās darbības raksturojumu, ar VPVB 2014.gada 6.janvāra lēmumu Nr. 13 „Par ietekmes uz vidi novērtējuma procedūras piemērošanu” tika uzsākts ietekmes uz vidi novērtējuma (turpmāk – IVN) process Salacgrīvas ostas un priekšostas pārbūvei. Par šo VPVB publicēja attiecīgu paziņojumu savā interneta vietnē [www.vpvb.gov.lv](http://www.vpvb.gov.lv);

3.1.2. 2014.gada 14.februārī laikrakstā „Auseklis” publicēts paziņojums par sākotnējās sabiedriskās apspriešanas uzsākšanu sanāksmi 2014.gada 4.martā. No 2014.gada 12.februāra līdz 2014.gada 10.martam Salacgrīvas ostas pārvaldes, Salacgrīvas novada būvvaldes telpās, kā publiski pieejamās vietās, kā arī Salacgrīvas ostas pārvaldes interneta vietnē ievietots Salacgrīvas ostas pārvaldes sagatavotais pieteikums par paredzēto darbību un Vides valsts pārraudzības biroja lēmums par ietekmes uz vidi procedūras piemērošanu;

3.1.3. 2014.gada 1.oktobrī publiskots projekta „Salacgrīvas ostas un priekšostas pārbūve” ietekmes uz vidi darba ziņojums un tā kopsavilkums. 2014.gada 1.oktobrī laikrakstā „Auseklis” un Salacgrīvas ostas pārvaldes interneta vietnē publicēti paziņojumi par IVN darba ziņojuma sabiedrisko apspriešanu. 2014.gada 16.oktobrī sarīkota Salacgrīvas ostas un priekšostas ietekmes uz vidi novērtējuma darba ziņojuma sabiedriskās apspriešanas sanāksme, tās dalībniekus informējot par pārbūves projekta un ietekmes uz vidi novērtējuma darba ziņojuma izstrādi. IVN Noslēguma ziņojuma sabiedriskās apspriešanas laiks norisinājās no 2014.gada 1.oktobra līdz 2014.gada 31.oktobrim.

3.1.4. 2014.gada 3.decembrī Salacgrīvas ostas un priekšostas pārbūves IVN novērtējuma noslēguma ziņojums iesniegts Vides pārraudzības valsts birojā;

3.2. 2015.gada 3.martā Vides pārraudzības valsts biroja lēmums par Salacgrīvas ostas un priekšostas rekonstrukcijas ietekmes uz vidi novērtējuma ziņojuma atgriešanu pārstrādāšanai. Tiek uzdots novērst nepilnības un papildināt ziņojumu;

3.3. 2015.gada 17.septembrī Salacgrīvas ostas un priekšostas pārbūves pārstrādātais IVN novērtējuma noslēguma ziņojums (turpmāk – Noslēguma ziņojums) iesniegts Vides pārraudzības valsts birojā;

3.4. 2015.gada 18.decembrī izdots Vides pārraudzības valsts biroja Atzinums Nr.13 par Salacgrīvas ostas un priekšostas pārbūves ietekmes uz vidi novērtējuma noslēguma ziņojumu (turpmāk – Atzinums Nr.13). Tajā norādīti nosacījumi, ar kādiem paredzētā darbība īstenojama;

3.5. 2017.gada 22.novembrī pieņemts Salacgrīvas ostas valdes lēmums Nr.16 (prot. Nr.5) par Salacgrīvas ostas pārvaldes paredzētās darbības – Salacgrīvas ostas un priekšostas pārbūves akceptu;

3.6. 2017.gada 28.decembrī pieņemts Salacgrīvas novada domes lēmums Nr.403 (prot. Nr.16, 2.§) „Par paredzētās darbības “Salacgrīvas ostas un priekšostas rekonstrukcija” akceptēšanu”. 2018.gada 17.janvārī lēmums precizēts - Salacgrīvas novada domes lēmums Nr.2 (prot. Nr.1, 2.§) „Par paredzētās darbības “Salacgrīvas ostas un priekšostas pārbūves” akceptēšanu”;

3.7. Salacgrīvas ostas un priekšostas pārbūve atbilsts Latvijas ostu attīstības programmā (2014.-2020.) un Salacgrīvas ostas attīstības programmā (2015.-2025.) izvirzītajiem mērķiem, tā nodrošinās:

3.7.1. Salacgrīvas ostas konkurētspējas palielināšanos, ostas ekonomiskā stāvokļa stabilizāciju, kā arī radīs priekšnoteikumus veiksmīgai ostas attīstībai nākotnē;

3.7.2. Tiks iegūti divi jauni ostas izaugsmei nepieciešami moli - Ziemeļu mols (pārbūvēts), Dienvidu mols (šī projekta ievaros jaunizbūvēts, demontējot esošo), padziļināts un paplašināts kuģu kanāls un akvatorija ar apgriešanās laukumu priekšostas akvatorijā, kā arī tas dod iespējas nākotnē izbūvēt divas papildu piestātnes ar tām pieguļošiem kravu laukumiem, paplašinot sauszemes teritoriju priekšostas zonā, esošā Dienvidu mola vietā un līdzšinējā seklajā piekrastē aiz Ziemeļu mola.

3.7.3. Ostas saimnieciskās darbības atvirzīšanu no dzīvojamā sektora;

3.8. Ostas un priekšostas pārbūves paredzētā norises vieta ir Salacgrīvas ostas teritorija (akvatorija) un Rīgas jūras līcis (Latvijas Republikas iekšējie ūdeņi un teritoriālā jūra) ārpus ostas teritorijas aiz esošajiem Ziemeļu un Dienvidu moliem.

3.9. IVN procedūras ietvaros tika izvērtēti Salacgrīvas ostas un priekšostas pārbūves alternatīvie varianti, no kuriem secināts:

3.9.1. Salacgrīvas ostas pārbūve ir iespējama tikai Salacgrīvas ostas teritorijā, un tās veidošana ārpus esošajām robežām nav Salacgrīvas ostas pārbūves alternatīva;

3.9.2. Ostas paplašināšanās iekšzemes virzienā nav iespējama sakarā ar citu īpašnieku (ne ostas) zemju un pilsētas apbūves esamību gar visu ostas teritorijas iekšzemes austrumu kontūru, līdz ar to ostas faktiskā paplašināšanās uz sauszemes plānota tikai uz dienvidiem, kas ir vienīgais apmērs sakarā ar īpašumu piederību: līdz jau esošajai ostas robežai, kas ietver potenciālas platības ostu operāciju veikšanai;

3.9.3. IVN vērtētais maksimālās attīstības scenārijs paredz veidot jaunu ostas sauszemes teritoriju jūrā visā līdzšinējās ostas sauszemes robežas platumā, kas ir maksimālais platums bez ostas sauszemes robežas izmaiņām. Tam alternatīva var būt tikai samazināts platums jeb paredzētās darbības īstenošana nepilnā apjomā. Kā alternatīva nepastāv, teritoriju paplašināšanās jūrā, kas neatrodas tiešā saskarē ar esošo ostas teritoriju. Līdz ar to IVN vērtējamā pārbūve noved līdz maksimālajai iespējamajai ostas paplašināšanai, kas realizējama, nemainot ostas esošās sauszemes robežas, toties visu, kas tajās ietilpst uz sauszemes, un visu, kas atrodas tām pretī jūrā, izmantojot pilnībā;

3.9.4. Alternatīvas ar turpmāku ostas paplašināšanos, meklējot iespēju pievienot jaunas sauszemes teritorijas vai vēl palielinot pievienojamās jūras teritorijas, pagaidām nav paredzēts īstenot. Pašreizējā maksimālā programma ir ilglaicīgs pasākums gan īstenošanas ziņā, gan sasniegtā ostas kapacitātes pieauguma pietiekamības ziņā.

3.10. Attiecībā uz būvdarbu veikšanas un gultnes padziļināšanas tehnoloģijām ir izvērtētas trīs kvantitatīvas alternatīvas, kas atšķiras ar paredzētās darbības mērķu kopuma sasniegšanas pakāpi:

3.10.1. 0. alternatīva: ostas nepārbūvēšana un nepaplašināšana, tās ekspluatācijas turpināšanas pašreizējā stāvoklī.

3.10.2. 1. alternatīva: ostas pārbūves īstenošana ostas teritorijā, nepaplašinoties ārpus tās, un veicot padziļināšanu.

3.10.3. 2. alternatīva: ostas pārbūves īstenošana, paplašinoties ārpus ostas teritorijas un padziļināšana.

3.10.4. Paredzētās darbības neīstenošanas gadījumā (0. alternatīva) tiktu ierobežota ostas funkcionalitāte, ir nepieciešama periodiska gultnes padziļināšana ar līdzīgu ietekmi uz vidi kā paredzētās darbības īstenošanas gadījumā. Piedāvātās alternatīvas nerada būtisku nelabvēlīgu ietekmi uz vidi, kā arī nepieļaujamu ietekmi uz vidi salīdzinājumā ar normatīvo aktu prasībām. Iepriekš minētās kvantitatīvās alternatīvas, no viedokļa par ietekmi uz vidi, ir pieļaujamas un īstenojamas, katras alternatīvas realizēšanas gadījumā ir aprēķināmi un kompensējumi videi nodarītie zaudējumi atbilstoši to apmēram.

3.11. VPVB Atzinumā Nr.13 ir norādīti nosacījumi paredzētās darbības īstenošanai:

3.11.1. ar padziļināšanas un būvniecības darbiem saistītās vides pārmaiņas, ietekmes aspekti un iespējamie ierobežojumi. (6.3.1. punkts);

3.11.2. paredzētās darbības realizācijas rezultātā sagaidāmās hidroloģisko un hidroģeoloģisko apstākļu izmaiņas un ietekme uz piekrastes dinamikas procesiem. (6.3.2.punkts);

3.11.3. Ietekme uz bioloģisko daudzveidību un dabas vērtībām, tajā skaitā īpaši aizsargājamām dabas teritorijām, sugām un biotopiem, zivju resursiem un rekreācijas teritorijām. (6.3.3.punkts);

3.11.4. Ar jauno ostas teritoriju ekspluatāciju saistītās ietekmes. (6.3.4.punkts);

3.11.5. Pārrobežu ietekmju iespējamība un to būtiskuma izvērtējums. (6.3.5.punkts ).

3.12. VPVB Atzinumā Nr.13 norāda, ka ostas un priekšostas pārbūves realizācija var notikt pie nosacījuma, ja tiek veiktas izmaiņas Salacgrīvas novada teritorijas plānojumā, kā arī, ja tiek veiktas izmaiņas normatīvajos aktos, kas noteic Salacgrīvas ostas robežas, jo šobrīd paredzēto darbību realizācija neatbilst Salacgrīvas novada teritorijas plānojumam un ir ārpus noteiktajām ostas teritorijas robežām.

3.13. IVN procesā sabiedrība ir informēta par paredzēto darbību likumā „Par ietekmes uz vidi novērtējumu” noteiktās sabiedrības līdzdalības procedūras ietvaros. Darba ziņojuma un Noslēguma ziņojuma sabiedriskās apspriešanas laikā atsauksmes tika saņemtas no Valsts Vides dienesta, Igaunijas Vides ministrijas (Ministry of Environment of the Republic of Estonia), Latvijas Hidroekoloģijas institūta, Dabas aizsardzības pārvaldes, Salacgrīvas novada domes. Sabiedrības izteiktais viedoklis pēc iespējas ir ņemts vērā.

3.14. Atbilstoši Likuma par ostām 2.pantam osta ir ar robežām noteikta Latvijas sauszemes teritorijas daļa, ieskaitot mākslīgi izveidotos uzbērumus, un iekšējo ūdeņu daļa, ieskaitot iekšējos un ārējos reidus un kuģu ceļus ostas pieejā, kas iekārtoti kuģu un pasažieru apkalpošanai, kravas, transporta un ekspedīciju operāciju veikšanai un citai saimnieciskai darbībai. Minētā likuma 7.panta trešās daļas 3.punktā ir noteikts, ka ostas pārvalde privāto tiesību jomā apsaimnieko īpašumā esošo vai valdījumā nodoto īpašumu, tostarp hidrotehniskās būves, piestātnes, kuģu ceļus u.c, kā arī ar ostas darbību saistīto infrastruktūru, bet 7.panta trešās daļas 5.punktā noteikts, ka ostas pārvalde organizē ostas izbūvi un ar ostas darbību saistītās infrastruktūras izbūvi ostas teritorijā atbilstoši ostas attīstības programmai. Pamatojoties uz minēto, paredzētā darbība – Salacgrīvas ostas un priekšostas pārbūve – ir atzīstama par tiesisku un leģitīmu.

3.15. Sasniegt mērķi – akceptēt paredzēto darbību – Salacgrīvas ostas un priekšostas pārbūvi - atbilstoši likuma „Par ietekmes uz vidi novērtējuma” 22.panta piektajai daļai iespējams tikai ar Ministru kabineta lēmumu rīkojuma formā un nosakot Salacgrīvas ostas pārvaldei par pienākumu ievērot kompetentās institūcijas – Vides pārraudzības valsts biroja - Atzinumā Nr.13 norādītos nosacījumus.

4. Atbilstoši likuma „Par ietekmes uz vidi novērtējuma” 22.panta piektajai daļai Ministru kabinets pieņem lēmumu par Latvijas Republikas iekšējos ūdeņos un teritoriālajā jūrā paredzēto darbību – Salacgrīvas ostas un priekšostas pārbūvi.

5. Ievērojot minētos apsvērumus un pamatojoties uz likuma „Par ietekmes uz vidi novērtējumu” 22.panta piekto daļu, Administratīvā procesa likuma 65.panta trešo daļu, 66.panta pirmo daļu, 68.panta pirmo daļu, izvērtējot valstiski nozīmīgās, sabiedrības un ietekmes uz vidi intereses, **Ministru kabinets nolemj akceptēt:**

5.1. Salacgrīvas ostas un priekšostas pārbūvi – ostas akvatorijas padziļināšana līdz -7m atzīmei;

5.2. Jaunu sauszemes teritoriju veidošanu uz ziemeļiem no Ziemeļu mola un uz dienvidiem no pašreizējā Dienvidu mola;

5.3. Jauna Dienvidu mola izbūvi;

5.4. Divu piestātņu izbūvi;

5.5. Krasta stiprinājumu izbūvi.

6. Salacgrīvas ostas pārvalde nodrošina šajā rīkojumā paredzēto saistību izpildi, kā arī Salacgrīvas ostas un priekšostas pārbūves gaitā ievēro Vides pārraudzības valsts biroja Atzinumā Nr.13 norādītos nosacījumus, ar kādiem paredzētā darbība ir īstenojama.

7. Šo rīkojumu saskaņā ar Administratīvā procesa likuma 76.panta otro daļu, 188.panta otro daļu un 189.panta pirmo daļu var pārsūdzēt Administratīvajā rajona tiesā Administratīvā procesa likumā noteiktajā kārtībā mēneša laikā no šā rīkojuma publicēšanas dienas oficiālajā izdevumā „Latvijas Vēstnesis”.

Ministru prezidents M. Kučinskis

Satiksmes ministrs U. Augulis

Iesniedzējs:

Satiksmes ministrs U. Augulis

Vīza:

Valsts sekretārs K. Ozoliņš

|  |
| --- |
| 09.04.2018. 10:121657Signe Klusasigne.klusa@sam.gov.lv67028154 |